钦定古今图书集成/明伦汇编/氏族典/第201卷 > 《郑樵通志》 > 高肇
## 钦定古今图书集成/明伦汇编/氏族典/第201卷 > 《郑樵通志》 > 高肇

按《魏书高肇传》：“肇字首文，文昭皇太后之兄也。自云
本渤海蓨人。景明初，世宗追思舅氏，征肇兄弟等录
尚书事，封平原郡公。未几，诏为尚书左仆射，领吏部、
冀州大中正，尚世宗姑高平公主，迁尚书令。肇出自
边土，时望轻之，及在位居要，留心百揆，孜孜无倦，世
咸谓之为能。世宗初，六辅专政，后以咸阳王禧无事”
构逆，由是遂委信肇。肇既无亲族，颇结朋党，附之者
旬月超昇，背之者陷以大罪，由是朝野侧目，咸畏恶
之。延昌初，迁司徒。其年，大举征蜀，以肇为大将军、都
督诸军，为之节度。四年，世宗崩，赦罢征军，肃宗与肇
及征南将军元遥等书，称讳言，以告凶问。肇承变哀
愕，私忧身祸，朝夕悲泣，至于羸悴。至阙下，衰服号哭，
昇太极殿奉丧尽哀。太尉、高阳王先居西柏堂，专决
庶事，与领军于忠密欲除之，潜备壮士直寝。邢豹、伊
瓫生等十馀人于舍人省下。肇哭梓宫讫，于百官前
引入西廊，清河王怿、任城王澄及诸王等皆窃言目
之。肇入省，壮士扼而拉杀之，下诏暴其罪恶。